b'\n_START_ARTICLE_\nChilejordb\xc3\xa6r\n_START_SECTION_\nKendetegn\n_START_PARAGRAPH_\nChilejordb\xc3\xa6r er en stedsegr\xc3\xb8n staude med en grundstillet bladroset. Bladene er trekoblede med bredt \xc3\xa6gformede, l\xc3\xa6deragtige sm\xc3\xa5blade. Bladranden er groft tandet, oversiden er blank og m\xc3\xb8rkegr\xc3\xb8n, mens undersiden er gr\xc3\xa5gr\xc3\xb8n og t\xc3\xa6t h\xc3\xa5ret. Blomstringen foreg\xc3\xa5r i maj-juni (p\xc3\xa5 den nordlige halvkugle!). Blomsterne er 5-tallige og regelm\xc3\xa6ssige med mange st\xc3\xb8vdragere og runde, hvide kronblade. Frugterne er bittesm\xc3\xa5 n\xc3\xb8dder p\xc3\xa5 en opsvulmet, brunr\xc3\xb8d frugtbund._NEWLINE_Rodsystemet best\xc3\xa5r af et stort antal grove og tr\xc3\xa6vlede r\xc3\xb8dder. Planten danner lange udl\xc3\xb8bere._NEWLINE_Chilejordb\xc3\xa6r n\xc3\xa5r en h\xc3\xb8jde p\xc3\xa5 ca. 25 cm og en diameter i bladrosetten p\xc3\xa5 ca. 40 cm. Arten er oktoploid, hvilket vil sige at dens celler indeholder 8 eksemplarer af hvert kromosom. Ved krydsning med den ligeledes oktoploide skarlagenjordb\xc3\xa6r, har man f\xc3\xa5et den dyrkede havejordb\xc3\xa6r.\n_START_SECTION_\nHjemsted\n_START_PARAGRAPH_\nChilejordb\xc3\xa6r h\xc3\xb8rer hjemme i lys\xc3\xa5bne plantesamfund (gr\xc3\xa6sningsarealer, overdrev, heder og skovbryn) langs hele den vestlige kyst af Nordamerika, inklusive Hawai\xe2\x80\x99i. Desuden findes den vildtvoksende i Sydamerika fra Peru over Bolivia til Chile og Argentina samt p\xc3\xa5 Juan-Fernandes\xc3\xb8erne. I de argentinske departementer Futaleuf\xc3\xba og Langui\xc3\xb1eo, som ligger i den nordvestlige del af provinsen Chubut findes subantarktiske, l\xc3\xb8vf\xc3\xa6ldende skove. Her er arten dominerende sammen med en anden sydb\xc3\xb8g-art, lenga (Nothofagus pumilio), og her findes den sammen med bl.a. Acaena argentea og Acaena ovalifolia (begge er arter af sl\xc3\xa6gten tornn\xc3\xb8d), andesceder, antarktisk sydb\xc3\xb8g, Berberis microphylla (en art af berberis), Chiliotrichum diffusum, Chusquea culeou, darwinberberis, Elymus andinus (en art af kvik), fru heibergs h\xc3\xa5r, Galium hypocarpium og Galium richardianum (begge er arter af sl\xc3\xa6gten snerre), glat \xc3\xa6renpris, gul inkalilje, Hierochloe redolens (en art af festgr\xc3\xa6s), hvid eskallonia, Hydrocotyle chamaemorus (en art af fr\xc3\xb8bid), krybende kambregne, Lathyrus magellanicus (en art af fladb\xc3\xa6lg), Luzula chilensis (en art af frytle), magellankorsrod, magellannellikerod, Maytenus boaria og Maytenus chubutensis (begge er arter af en sl\xc3\xa6gt i Ananas-familien), Ribes cucullatum og Ribes magellanicum (begge er arter af Ribs-sl\xc3\xa6gten), Schinus patagonicus (en art af pebertr\xc3\xa6), Senecio filaginoides og Senecio neaei (begge er arter af sl\xc3\xa6gten brandb\xc3\xa6ger), Sisyrinchium patagonicum (en art af sl\xc3\xa6gten bl\xc3\xa5\xc3\xb8je), Solidago chilensis (en art af sl\xc3\xa6gten gyldenris), trefliget gummipude, Vicia magellanica (en art af sl\xc3\xa6gten vikke) og Viola maculata (en art af sl\xc3\xa6gten viol)'